Münster

Münster ass mat ronn 45.000 Studenten (2009/2010) eng vun deene gréissten däitschen Universitéitsstied. Si ass och nach bekannt als Vëlosstad, mat offiziell ronn 500.000 Vëloen op eng 290.000 Awunner (2011), an enger Vëlosquot vun ongeféier 40% vun allen Trajeten an der Stad.

 Geschicht 
Wuel zanter dem 6. Joerhonnert louch am Beräich vun der haiteger Doumplaz déi kleng sächsesch Siidlung Mimigernaford. 793 huet de frisesche Missionnaire Liudger op der Fuert iwwer d'Münsteresch Aa e Klouschter gegrënnt, wat der Stad, déi sech do entwéckelt huet, den Numm gouf (vu lat. monasterium).
D'Awunnerzuel ass gutt geklommen an 1170 krut Münster d'Stadrecht. Vum 14. bis d'16. Joerhonnert hat Münster als Member an duerno als Vorort vun der Hanse eng grouss Bedeitung. 1534 huet déi dramatesch Episod vum Deeferräich vu Münster ugefaangen, déi bis zur Proklamatioun vum Kinnekräich Zion am September 1534 gefouert huet, an de 24. Juni 1535 op en Enn goung, wéi Truppe vum Bëschof Franz von Waldeck déi belagert Stad ageholl hunn, an déi gefoltert an higeriicht Deefer an dräi eise Kierf op der Lambertikierch als Ofschreckung opgehaange goufen (d'Originalkierf hänken iwweregens nach ëmmer do). 1648 gouf zu Münster an zu Osnabrück de Westfälesche Fridde beschloss, mat deem den Drëssegjärege Krich an den Achtzegjärege Krich op en Enn koumen.

Münster huet sech och méi spéit ni duerch Industrie oder Wirtschaftsbetriber ervirgedongen, mä et sinn éischter d'Bildungs- a Verwaltungsariichtunge vun der Stad, absënns d'Universitéit, de Landschaftsverband Westfalen-Lippe an d'Bezierksregierung, déi der Stad hire Stempel opgedréckt hunn an hir de Spëtznumm "Schreifdësch vu Westfalen" abruecht hunn. Als Handelsstad ka Münster awer och nach ëmmer punkten, an an de Randberäicher an am Ëmland spillt d'Landwirtschaft eng wichteg Roll.

Zanter 1915 huet Münster offiziell de Status vun enger Groussstad.

 Kuckeswäertes 
 d'Doumplaz mam Hl.-Paulus-Doum
 de Prinzipalmaart mat der historescher Märei, der Lambertikierch an dem Stadhaustuerm
 den Aaséi an d'Erhuelungsgebitt ronderëm

 Bekannt Münsteraner 
 1952, 2. Mee, Werner Schulze-Erdel, Moderator a Schauspiller
 1954, 9. Mäerz, Matthias Matussek, Journalist a Publizist
 1956, 13. Juli, Günther Jauch, Fernseeshowmaster a Fernseejournalist
 1957, 12. Juli, Götz Alsmann, Museker a Moderator
 1964, 22. Abrëll, Hajo Schumacher, Journalist an Auteur
 1965, 4. Mäerz, WestBam, DJ
 1969, 12. August, Tanita Tikaram, brittesch Musekerin
 1974, 22. Juli, Franka Potente, Schauspillerin
Biller

 Um Spaweck 
 Offiziell Säit vun der Stad

Kategorie:Stied an Nordrhein-Westfalen
Kategorie:Universitéitsstied an Däitschland
Kategorie:Groussstied an Däitschland